SIRI วิ่ง 4% โบรกฯมอง Q4 ฟื้น ชี้แบ็กล็อกหนุน ลุ้นปันผลปีนี้ 0.07 บ. 
SIRI วิ่ง 4%โบรกฯชี้ไตรมาส 4 ฟื้น หนุนจากการโอน Backlog ที่จะรับรู้กว่า 9.30 พันลบ. ซึ่ง Secured เป้ารายได้แล้ว 84% ลุ้น Upsides จากแผนเปิดประเทศหากมีการเปิดขึ้นจริงใน Q4 คาดปันผลปีนี้ 0.07 บ. 
1 ก.ย. 2564

ผู้สื่อข่าวรายงานว่าวันนี้ (1 ก.ย.2564) ราคาหุ้นบริษัท แสนสิริ จำกัด (มหาชน)หรือ SIRI เวลา 12.25 น. อยู่ที่ระดับ 1.33 บาท เพิ่มขึ้น 0.05 บาท หรือเพิ่มขึ้น 3.91% โดยทำจุดสูงสุดที่ 1.35 บาท และทำจุดต่ำสุดที่ 1.26 บาท ด้วยมูลค่าการซื้อขาย 735.66 ล้านบาท

บริษัทหลักทรัพย์เอเชีย เวลท์ จำกัด ระบุในบทวิเคราะห์ โดยประเมินว่าผลประกอบการในช่วงไตรมาส 3/2564 จะชะลอตัวลงจากไตรมาสก่อนจากผลกระทบของการปิดแคมป์ก่อสร้างเป็นระยะเวลา 1 เดือน ทำให้มีการเลื่อนการโอนบางโครงการออกไป อย่างไรก็ตามคาดว่าจะเห็นการฟื้นตัวอีกครั้งในไตรมาส 4/2564ซึ่งหนุนจากการโอน Backlog ที่จะรับรู้กว่า 9,300 ล้านบาท ซึ่ง Secured เป้ารายได้แล้ว 84% ประกอบกับมี Upsides จากแผนเปิดประเทศ ซึ่งหากมีการเปิดขึ้นจริงในช่วงไตรมาส 4/2564 อาจทำให้กลุ่มลูกค้าต่างชาติ กลับเข้ามาเลือกซื้อโครงการได้ ซึ่งบริษัทฯยังมีโครงการพร้อมโอนที่อยู่ทำเลนักท่องเที่ยว ทั้งนี้ทำให้คาดว่าผลประกอบการในปี 2564 ที่ทางฝ่ายวิจัยประเมินไว้ที่ 1,875 ล้านบาท ยังมีความเป็นไปได้
นอกจากนี้ทางฝ่ายวิจัยได้ปรับประมาณการรายได้ในปี 2564- 2565 ขึ้นปีละ 3% เป็น 27,074 ล้านบาท และ 30,013 ล้านบาทตามลำดับ หลังแนวโน้มการโอนฟื้นตัวขึ้นจากยอด Presales ที่ทำได้ดีในช่วงที่ผ่านมา ประกอบกับทางฝ่ายวิจัยปรับอัตราไรขั้นต้นในปี 2564ขึ้นเป็น 28.70%จากเดิม 27.90% ส่วนในปี 2565 ขึ้นเป็น 28.80% จากเดิม 28.30% หลังโครงการที่โอนมีอัตรากำไรที่ดีขึ้น รวมทั้งบริษัทเริ่มถอดแคมเปญลดราคาออก ทั้งนี้ส่งผลให้กำไรสุทธิในปี 2564เพิ่มขึ้น 10% เป็น 1,875 ล้านบาท และในปี 2565 เพิ่มขึ้น 9% เป็น 2,110 ล้านบาท
ทั้งนี้บริษัทฯรายงานยอด Presales ในไตรมาส 2/2564ที่ 7,929 ล้านบาท เพิ่มขึ้น 31%จากไตรมาสก่อนโดยการเพิ่มขึ้นดังกล่าวเป็นการเพิ่มขึ้นของทุกประเภทโครงการ โดยเฉพาะ ทาวน์เฮาส์ และคอนโดมิเนียม ประกอบกับได้อานิสงส์จากการเปิด 4 โครงการ ในช่วงไตรมาส 2/2564มูลค่า 2,180 ล้านบาท ทั้งนี้ทำให้ยอด Presales ในครึ่งปีแรก 2564อยู่ที่ 13,970 ล้านบาท คิดเป็น 46% ของเป้าหมายปี 2564
ขณะที่ไตรมาส 3นับจากต้นปีมาถึงช่วงเวลาปัจจุบัน (8 ส.ค.2564) ทำยอด Presales ได้แล้ว 3,246 ล้านบาท นับว่ายังเป็นโมเมนตัมที่ดีท่ามกลางการระบาด COVID-19 และช่วงครึ่งปีหลัง 2564 บริษัทฯยังมีแผนเปิด 20 โครงการ มูลค่า 19,370 ล้านบาท ซึ่งจะช่วยเร่งยอด Presales ให้ฟื้นตัวซึ่งคาดว่าทั้งปี 2564 บริษัทฯจะทำยอด Presales ได้ที่ 30,000 ล้านบาท ใกล้เคียงเป้าหมายบริษัท
อย่างไรก็ดีทางฝ่ายวิจัยเริ่มเห็นการฟื้นตัวของผลประกอบการของบริษัทในช่วงครึ่งปีแรก 2564 ที่ผ่านมา รวมทั้งคาดว่าจะเห็นการฟื้นตัวต่อเนื่องในช่วงที่เหลือของปี 2564- 2565 แม้ในระยะสั้นในช่วงไตรมาส 3/2564อาจชะลอตัวลงจากไตรมาสก่อนจากผลกระทบของการปิดแคมป์ก่อสร้าง แต่คาดว่าจะฟื้นตัวในไตรมาส 4/2564
นอกจากนี้การที่บริษัทฯรุกโครงการใหม่ที่เน้นเจาะกลุ่ม Affordable ทำให้ตอบโจทย์กลุ่มลูกค้า Real Demand ซึ่งนับว่าเป็นการปรับตัวที่มีประสิทธิภาพ ขณะที่การเข้าไปลงทุนใน XPG ของบริษัทฯทางฝ่ายวิจัยประเมินว่าต้องใช้เวลาอีก 2-3 ปีข้างหน้าถึงจะเห็นภาพส่วนแบ่งกำไรที่ชัดเจน ทั้งนี้ทางฝ่ายวิจัยปรับไปใช้ราคาเป้าหมายปี 2565 ที่ 1.06 บาท อิง PER 7.50 เท่า และคาดเงินปันผลปี 2564 ที่ 0.07 บาท
 
 